Keld Albrechtsen (EL), 2003-05-12:
Desværre står vi jo i den situation, at et forslag som det, der nu er fremsat, vitterligt kan være nødvendigt at vedtage.
Når vi f.eks. har haft forslag om ændringer af landbrugslovgivningen, så har vi fra Enhedslistens side advaret imod, at man blev ved med at lukke op for denne enorme strøm af tilladelser og godkendelser til svinefarme, som hviler på et grundlag, der er i ubalance med både dyrevelfærden, med naturen og med de mennesker, der bor omkring. Det vil sige, at vi altså står i en situation, hvor vi faktisk er nødt til at bremse fuldstændig op, og hvor vi må konstatere, at der er spildt milliarder af kroner i investeringer i nye anlæg, som vi sandsynligvis bliver nødt til at nedlægge i løbet af få år, fordi det ganske enkelt er en produktionsform, som ikke er bæredygtig, som strider mod alle principper.
Det er selvfølgelig dramatisk at foreslå at gå ind og lave et fuldstændigt midlertidigt stop, men vi må i Enhedslisten erkende, at det er nødvendigt.
Det, som jo er prisen for et sådant midlertidigt stop,
er, at det jo så samtidig også sætter udviklingen i stå med hensyn til, at der så heller ikke bliver godkendt nye bæredygtige former for svineproduktion med økologisk drift og fritgående svin osv. Derfor er det klart, at man ikke kan have en længere periode, hvor der er et sådant stop, fordi det jo ikke er et stop, vi på længere sigt skal have.
Det, vi skal have, er en omlægning af produktionen, således at vi kommer væk fra de svinefarme, som i dag er den mest udbredte form, der fører til øget sygelighed blandt svinene og øget medicinforbrug.
Vi har også set rapporterne på det område.
Det belaster naturen mere, end den kan tåle, og gør det vanskeligt at bo i nærheden.
Det er altså i det hele taget ikke holdbart.
Det er jo en situation, som den nuværende regering selvfølgelig godt kan gøre den tidligere regering medansvarlig for.
Det er jo sagt flere gange, at der var et tilsvarende forslag fra SF for et par år siden, som blev afvist af den tidligere regering.
Men der, hvor det store ansvar ligger i den her sag, er jo desværre nok fortsat sådan hos et stort flertal i Folketinget.
Det er det helt grundlæggende.
Ud over spørgsmålet om naturen er det altså også et spørgsmål om, hvordan man bruger og udnytter dyrene.
Når vi ser på dyrevelfærd - jeg ved så godt, at det ikke er miljøministerens område, det er fødevareministerens og justitsministerens, men det indgår jo også med stor vægt i den her debat - så er der også på det felt meget, meget stærke argumenter for at sætte hælene fuldstændig kraftigt i, for vi har jo altså her at gøre med en produktionsform, som er så belastende for dyrevelfærden, at det i sig selv kunne udgøre et argument.
Jeg tror ikke, det er med i bemærkningerne til det her forslag, men det kunne egentlig være et selvstændigt argument, der alene er tilstrækkeligt til at begrunde et forslag som det her, selv hvis der ikke var et miljøproblem.
Så den danske svineproduktion er en skandale og på grund af dens omfang en international skandale af dimensioner, og det har vi ganske enkelt en forpligtelse til at få gjort
noget ved.
Når et parti som Det Radikale Venstre, der ikke tidligere, da det sad i regering, rigtig kunne få taget hånd om det her problem, nu kommer til den erkendelse, at der faktisk skal gøres noget ved det, så er det jo da virkelig til at glæde sig over.
Så derfor vil vi gerne sige tak til forslagsstillerne for det.